
	Parlamentul României

Camera Deputaților

Comisia pentru apărare, ordine publică și siguranță națională



	
	Nr. 4c-15/99/20.03.2023

PL-x nr. 160/2023


Către,

BIROUL PERMANENT AL CAMEREI DEPUTAȚILOR

Vă înaintăm, alăturat, RAPORTUL asupra Proiectului de Lege pentru ratificarea Acordului între Guvernul României şi Guvernul Republicii Moldova privind controlul coordonat pe teritoriul României în punctul de trecere a frontierei de stat Albiţa (România) - Leuşeni (Republica Moldova) rutier, pe sensul de intrare în România, semnat la 9 februarie 2023, la Albiţa, trimis spre dezbatere şi examinare în fond, în procedură de urgenţă, Comisiei pentru apărare, ordine publică şi siguranţă naţională, cu adresa nr. PL-x nr. 160/2023 din 14 martie 2023.

În raport cu obiectul şi conţinutul acestuia, Proiectul de lege face parte din categoria legilor ordinare.

	PREȘEDINTE

Laurenţiu-Dan LEOREANU

RAPORT
asupra Proiectului de Lege pentru ratificarea Acordului între Guvernul României şi Guvernul Republicii Moldova privind controlul coordonat pe teritoriul României în punctul de trecere a frontierei de stat Albiţa (România) - Leuşeni (Republica Moldova) rutier, pe sensul de intrare în România, semnat la 9 februarie 2023, la Albiţa
În conformitate cu prevederile art. 95 şi art. 117 alin. (1) din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată, spre dezbatere în fond, în procedură de urgenţă, cu Proiectul de Lege pentru ratificarea Acordului între Guvernul României şi Guvernul Republicii Moldova privind controlul coordonat pe teritoriul României în punctul de trecere a frontierei de stat Albiţa (România) - Leuşeni (Republica Moldova) rutier, pe sensul de intrare în România, semnat la 9 februarie 2023, la Albiţa, trimis cu adresa nr. PL-x nr. 160 din 14.03.2023 şi înregistrat la Comisia pentru apărare, ordine publică și siguranță națională sub nr. 4c-15/99 din 14.03.2023.
Proiectul de Lege are ca obiect de reglementare crearea cadrului juridic bilateral necesar pentru implementarea conceptului de control coordonat în punctul de trecere a frontierei de stat Albiţa (România) a cărei infrastructură permite acest lucru, pe o perioadă iniţială de 6 luni de la data intrării în vigoare a acestuia cu posibilitatea de prelungire, în vederea fluidizării fluxului de marfă şi de călători. Potrivit Acordului, controlul coordonat este definit ca fiind controlul la trecerea frontierei efectuat separat de către personalul de control al statului de ieşire urmat consecutiv de personalul statului de intrare efectuat pe teritoriul unui singur stat. Acordul prevede, între altele: controlul coordonat se face în punctul de trecere a frontierei Albiţa, pe teritoriul României, pe sensul de intrare în ţara noastră, primii care desfăşoară controlul de frontieră sunt reprezentanţii structurilor din Republica Moldova, ulterior urmând procedurile de control ale părţii române (Poliţia de Frontieră, Autoritatea Vamală Română, Compania Naţională de Administrare a Infrastructurii Rutiere, autorităţile fitosanitare). Prin Acord sunt reglementate, între altele, principiile şi regulile cooperării în cursul efectuării, pe teritoriul României, a controlului coordonat al persoanelor, mijloacelor de transport şi mărfuri, organizarea controlului coordonat, atribuţiile personalului de control şi ale personalului care prestează servicii, normele privind punerea în aplicare, intrarea în vigoare şi posibilitatea denunţării acordului.
Conform dispoziţiilor art. 75 alin. (1) din Constituţia României, republicată, Camera Deputaţilor este prima Cameră sesizată.
La întocmirea prezentului raport, Comisia pentru apărare, ordine publică şi siguranţă naţională a avut în vedere:

· avizul favorabil, al Consiliului Legislativ nr. 209 din 07.03.2023;

La lucrările Comisiei pentru apărare, ordine publică şi siguranţă naţională, deputaţii şi-au înregistrat prezenţa conform listei de prezenţă.

În conformitate cu prevederile art. 56 şi 57 din Regulamentul Camerei Deputaţilor, republicat, cu modificările şi completările ulterioare, la dezbateri a participat domnul Voican Adrian, secretar de Stat în Ministerul Afacerilor Interne.
Conform dispoziţiilor art. 62 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru apărare, ordine publică şi siguranţă naţională au examinat proiectul de lege, în şedinţa din 20.03.2023, şi au hotărât, în unanimitate, să propună Plenului Camerei Deputaţilor un raport de adoptare a Proiectului de Lege pentru ratificarea Acordului între Guvernul României şi Guvernul Republicii Moldova privind controlul coordonat pe teritoriul României în punctul de trecere a frontierei de stat Albiţa (România) - Leuşeni (Republica Moldova) rutier, pe sensul de intrare în România, semnat la 9 februarie 2023, la Albiţa.
În raport cu obiectul şi conţinutul acestuia, Proiectul de lege face parte din categoria legilor ordinare.

